## Odluka Ustavnog suda Republike Hrvatske broj:U-IIIA-3106/2004 od 5. svibnja 2005.

### NN 65/2005 (25.5.2005.), Odluka Ustavnog suda Republike Hrvatske broj:U-IIIA-3106/2004 od 5. svibnja 2005.

**USTAVNI SUD REPUBLIKE HRVATSKE**

**1275**

 Ustavni
sud Republike Hrvatske, u Prvom vijeću za odlučivanje o ustavnim tužbama, u
sastavu sudac Željko Potočnjak, predsjednik Vijeća,
te suci Ivan Matija, Agata Račan, Smiljko Sokol, Nevenka Šernhorst i Milan Vuković, članovi Vijeća, odlučujući o ustavnoj tužbi G. M.
iz Z., kojeg zastupa M. S., odvjetnica iz Z., na sjednici održanoj 5. svibnja
2005. godine, jednoglasno je donio

**ODLUKU**

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se vodi pred tim sudom pod poslovnim brojem: Ps-182/05 u najkraćemu mogućem roku, ali ne duljem od šest
(6) mjeseci, računajući od prvoga idućeg dana nakon objave ove odluke u
»Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositelju ustavne
tužbe G. M. iz Z., V. 10, određuje se primjerena naknada zbog povrede ustavnog
prava iz članka 29. stavka 1. Ustava Republike Hrvatske (»Narodne novine«, broj
41/01. – pročišćeni tekst) u iznosu od 8.500,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst; u daljnjem tekstu: Ustavni zakon),
podnio je 26. kolovoza 2004. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 6. srpnja 1992. godine Grad Zagreb
podnio je tužbu Općinskom sudu u Zagrebu protiv G. i S. M., a radi otkaza
stanarskog prava.

Do 5. studenoga 1997. godine donijeta je presuda
suda prvog stupnja (18. veljače 1993. godine), koja je potvrđena od strane
žalbenog suda (14. rujna 1993. godine). Protiv pravomoćne presude podnositelj
je izjavio reviziju 3. studenoga 1993. godine. Dopisom od 4. siječnja 1996.
godine, Vrhovni sud Republike Hrvatske vratio je spis prvostupanjskom sudu, uz
obvezu da utvrdi da li je u postupku kao stranka označeni Grad Zagreb (u biti
tada Općina Grad Zagreb) kao pravna osoba prestao postojati.

Nakon 5. studenoga 1997. godine održano je
ročište 6. travnja 2001. godine, na kojem se je Grad Zagreb kao tužitelj
očitovao na navode Vrhovnog suda Republike Hrvatske, te je riješeno da će se
spis povodom revizije uputiti Vrhovnom sudu Republike Hrvatske. Spis je
otpremljen 14. travnja 2001. godine.

Rješenjem Vrhovnog suda Republike Hrvatske,
broj: Rev-781/01-2 od 20. lipnja 2001. godine ukinute
su nižestupanjske presude i predmet vraćen sudu prvog
stupnja na ponovno suđenje dana 3. listopada 2001. godine.

Rasprava zakazana za 8. veljače 2002. godine
odgođena je zbog bolesti suca.

Tužitelj je podneskom od 17. travnja 2002.
godine požurio zakazivanje ročišta.

Na ročištu održanom 16. rujna 2002. godine,
riješeno je da će se na sljedećem ročištu saslušati podnositelj.

Na ročištu održanom 5. prosinca 2002. godine na
prijedlog opunomoćenika podnositelja određeno je da će se podnositelj saslušati
zamolbenim putem kod Općinskog suda u Kninu.

Dana 28. siječnja 2003. godine Općinski sud u
Kninu saslušao je podnositelja, te je zapisnik o saslušanju dostavio Općinskom
sudu u Zagrebu 31. siječnja 2003. godine.

Podneskom podnositelja od 4. travnja 2003.
godine požuruje se zakazivanje ročišta.

Na ročištu održanom 9. listopada 2003. godine
saslušan je pod­nositelj, zaključena je glavna rasprava i donijeta presuda
kojom je usvojen tužbeni zahtjev tužitelja o otkazu stanarskog prava
podnositelju.

Podnositelj je podnio žalbu na presudu 6.
studenoga 2003. godine, te je predmet otpremljen Županijskom sudu u Zagrebu
dana 26. studenoga 2003. godine.

Presudom Županijskog suda u Zagrebu, broj: Gž-4073/03 od 8. veljače 2005. godine ukinuta je
prvostupanjska presuda i predmet vraćen sudu prvog stupnja na ponovno suđenje
dana 11. veljače 2005. godine.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Tužba radi otkaza stanarskog prava podnijeta je
Općinskom sudu u Zagrebu 6. srpnja 1992. godine.

Međutim, duljina postupka uzima se u razmatranje
od 5. studenoga 1997. godine kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola broj 1, 4,
6, 7 i 11 uz Konvenciju za zaštitu ljudskih prava i temeljnih sloboda (»Narodne
novine – Međunarodni ugovori«, broj 18/97., 6/99. – pročišćeni tekst i 8/99. –
ispravak; u daljnjem tekstu: Zakon o potvrđivanju Konvencije), koja Konvencija
u članku 6. stavku 1. jamči, između ostaloga, i pravo na suđenje u razumnom
roku.

Ustavna tužba podnijeta je 26. kolovoza 2004.
godine, a do toga dana postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak trajao ukupno dvanaest
(12) godina i dvadeset (20) dana, a nakon stupanja na snagu Zakona o
potvrđivanju Konvencije, pa do dana podnošenja ustavne tužbe postupak je trajao
šest (6) godina, devet (9) mjeseci i dvadeset i jedan (21) dan.

4.2. POSTUPANJE
NADLEŽNOG SUDA

Postupak se u razmatranom, pravno relevantnom
razdoblju do podnošenja ustavne tužbe najprije vodio pred Općinskim sudom u
Zagrebu u trajanju od tri godine, sedam mjeseci i devet dana. Nakon toga,
postupak se je vodio pred Vrhovnim sudom Republike Hrvatske u trajanju od tri
mjeseca i devetnaest dana. Od 3. listopada 2001. godine postupak se je vodio
pred Općinskim sudom u Zagrebu u trajanju od dvije godine, jedan mjesec i
dvadeset i tri dana, nakon čega se je postupak do podnošenja ustavne tužbe
vodio pred Županijskim sudom u Zagrebu u trajanju od devet mjeseci. Nakon
podnošenja ustavne tužbe Županijski sud u Zagrebu donio je presudu kojom je
usvojio žalbu podnositelja, ukinuo presudu Općinskog suda u Zagrebu i predmet
vratio sudu prvog stupnja na ponovno suđenje.

Sud je bio neaktivan od 5. studenog 1997. do 6.
travnja 2001. godine (tri godine i pet mjeseci).

4.3. PONAŠANJE
PODNOSITELJA USTAVNE TUŽBE (TUŽENIKA U PARNIČNOM POSTUPKU)

Podnositelj ustavne tužbe kao tuženi u parničnom
postupku nije pridonio duljini postupka.

4.4. SLOŽENOST SUDSKOG
PREDMETA

Ustavni sud utvrđuje da je riječ o donekle
složenom predmetu.

OCJENA USTAVNOG SUDA

5. Ustavni sud utvrđuje da je parnični postupak
koji se vodi pred Općinskim sudom u Zagrebu, u pravno relevantnom razdob­lju trajao oko šest godina
i devet mjeseci, tijekom kojeg je sud bio neaktivan tri godine i pet mjeseci. S
obzirom da je riječ o postupku koji se vodi dulje od dvanaest godina, smatramo
potrebnim istaći i razdoblje neaktivnosti suda i prije 5. studenoga 1997.
godine u trajanju od jedne godine i deset mjeseci. Navedeno razdoblje neaktiv­nosti suda prvenstveno je
posljedica neaktivnosti tužitelja, koji se iako kao aktivna strana u postupku,
tijekom razdoblja od pet godina nije očitovao na navode Vrhovnog suda Republike
Hrvatske, a čije očitovanje je bilo preduvjet za daljnji nastavak postupka.
Međutim, unatoč tome, imajući u vidu sve navedene činjenice, te okolnost da
postupak i nadalje nije pravomoćno dovršen, Ustavni sud nalazi da je
povrijeđeno pravo podnositelja na suđenje u razumnom roku, zajamčeno člankom
29. stavkom 1. Ustava Republike Hrvatske.

Stoga je u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Zagrebu dužan je
dostaviti Ustavnom sudu pisanu obavijest o datumima donošenja i otpreme odluke
u roku osam (8) dana od dana njene otpreme, a najkasnije osam (8) dana od isteka
roka određenog u točki II. izreke ove odluke. Ovaj nalog temelji se na članku
31. stavcima 4. i 5. Ustavnog zakona.

Broj: U-IIIA-3106/2004

Zagreb,
5. svibnja 2005.

USTAVNI SUD REPUBLIKE
HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 65/2005-1275